Det er ikke mere end 8 timer siden den ene Egholm-færge forlod værkstedet. Nu skal den igen på land.

Opdatering: Egholm II er tilbage i drift dags dato klokken 17:30. Det oplyser Færgepersonalet. Det var en kort glæde, da Egholm II igen kom i vand mandag morgen efter at være grundstødt på grund af en periodisk fejl lørdag aften. Nu er den igen underlagt undersøgelser. Færgen tager ikke imod passagerer før, fejlen er fundet og udbedret, lyder det fra Henrik Jess Jensen, der er afdelingsleder og redder i By- og landskabsforvaltningen i Aalborg Kommune. Han regner med, at fejlen har relation til lørdagens hændelser. - Her foretog man en kontrolleret grundstødning på en sandbakke, fordi færgen mistede motorkraft på grund af en periodisk fejl. - Det ville være yderst uheldigt at ramme jernbanebroen. Derfor gjorde vi det, siger afdelingslederen. Efter tekniske og dykkerundersøgelser blev færgen ellers fundet fejlfri  efter at være stødt på grund lørdag aften. Derfor fik man også tilladelse af Søfartsstyrelsen til at genindsætte den mandag morgen. - Tip top vedligeholdt Men én ulykke kommer sjældent alene, og nu skal færgen undergå yderligere tekniske undersøgelser til afdelingslederens overraskelse. - Færgen er tip top vedligeholdt. Den skal kunne sejle de næste 50.000 timer, svarende til 10 år, efter dens hovedeftersyn i foråret. Den er nyrenoveret og udskiftet. På trods af halveringen af fartøjer på ruten mellem Aalborg og Egholm, kan passagerer forvente en planmæssig afgang, da Egholm I vil sejle i pendulfart, lyder det dog. - Det kan være, mekanikerne siger go om en halv time eller om nogle dage, siger Henrik Jess Jensen, afdelingsleder og redder i By- og landskabsforvaltningen i Aalborg Kommune., der endnu afventer en rapport.